Andromaque/Édition Girard, 1668/À Madame
# Andromaque/Édition Girard, 1668/À Madame

Madame,

Ce n’eſt pas ſans sujet que  ie mets voſtre illuſtre Nom à la teſte de cet Ouurage. Et de  quel autre nom pourrois-ie eſbloüir les yeux de mes Lecteurs,  que de celuy dont mes Spectateurs ont eſté ſi heureuſement  eſbloüis ? On ſçauoit que VOSTRE ALTESSE ROYALE auoit daigné prendre ſoin de la conduite de ma  Tragedie. On ſçauoit que vous  m’auiez preſté quelques-unes  de vos lumieres, pour y adjoûter de nouueaux ornemens. On  ſçauoit enfin que vous l’auiez  honnorée de quelques larmes,  dés la premiere lecture que ie  vous en fis. Pardonnez-moy, MADAME, ſi i’oſe me vanter de cet heureux commencement de ſa deſtinée. Il me conſole bien glorieuſement de la duretè de ceux qui ne voudroient  pas s’en laiſſer toucher. Ie leur  permets de condamner l’Andromaque tant qu’ils voudront,  pourueû qu’il me ſoit permis  d’apeller de toutes les ſubtiliteZ de leur eſprit, au Cœur de  V. A. R.

Mais, MADAME, ce n’eſt pas ſeulement du cœur que vous iugez de la bonté d’vn Ouurage, c’eſt auec vne intelligence, qu’aucune fauſſe lueur ne ſçauroit tromper. Pouuons-nous mettre ſur la Scene vne Hiſtoire que vous ne poſſediez auſſi bien que Nous ? Pouuons- nous faire joüer vne intrigue,  dont vous ne penetriez tous les  reſſorts ? Et pouuons-nous conceuoir des ſentimens ſi nobles  & ſi delicats, qui ne ſoient infiniment au deſſous de la nobleſſe & de la delicateſſe de vos  penſées ?

On ſçait, MADAME, & V. A. R. a beau s’en cacher, que dans ce haut degré  de gloire où la Nature & la  Fortune ont pris plaiſir de vous  eſleuer, Vous ne dédaignez  pas cette gloire obſcure que les  gens de lettres s’eſtoient reſeruée. Et il ſemble que vous ayez voulu auoir autant d’auantage ſur noſtre Sexe par les  connoiſſances & par la ſolidité  de voſtre eſprit, que vous excellez dans le voſtre par toutes  les grâces qui vous enuironnent.  La Cour vous regarde comme  l’Arbitre de tout ce qui ſe fait  d’agreable. Et nous qui trauaillons pour plaire au public,  nous n’auons plus que faire de  demander aux Sçauans ſi nous  trauaillons ſelon les Regles. La  Regle ſouueraine, eſt de plaire à V. A. R.

Voila ſans doute la moindre de vos excellentes qualitez. Mais, MADAME, c’eſt la ſeule dont i’ay pû parler auec  quelque connoiſſance ; les autres  ſont trop éleuées au deſſus de  moy. Ie n’en puis parler ſans les  rabaiſſer par la foibleſſe de mes  penſées, & ſans ſortir de la  profonde veneration auec laquelle ie ſuis,

MADAME,

DE VOSTRE ALTESSE ROYALE,

